તપાસકર્તાઓની સામે ઊભા રહેતી વેળાએ ઓસ્કરને કોઈ બાબતે જો સાચે જ મદદ કરી હોય તો તે એ, કે એણે એમોન સાથે ખરેખરા ધંધાકીય સંબંધો ભાગ્યે જ ક્યારેક રાખ્યા હતા! કામકાજ બાબતે એણે એમોનને કોઈક સલાહ જરૂર આપી હશે, પરંતુ તેના એકપણ ધંધામાં એણે ક્યારેય ભાગ રાખ્યો ન હતો, કે એમોન દ્વાર જેલનું રાશન, જ્વેલરીની દુકાનમાંની વીંટીઓ, સિલાઈ પ્લાંટનું કાપડ વેચી મારવાના કે પછી તેના ફરનીચરના ધંધામાંથી ઓસ્કરે એક ઝ્લોટીની પણ કમાણી કરી ન હતી! ઓસ્કર જો જુઠું બોલે ત્યારે પોલીસના માણસો ઉઘાડા પડી જતા હતા, અને એ સાચું કહે ત્યારે તપાસકર્તાઓ તેના પર ભરોસો મૂકવા લલચાઈ જતા હતા! ઓસ્કરે એવી છાપ ક્યારેય પડવા દીધી ન હતી કે તેની વાત પર ભરોસો મૂકવા માટે એ તપાસકર્તાઓનો ઋણી હતો! દાખલા તરીકે, વ્યૂરો ‘વી’ના તપાસકર્તાએ ૮૦,૦૦૦ જર્મન માર્કની રકમને ‘ઉધાર’ ગણવાની, અથવા તો ઓસ્કર પાસેથી એ રકમ પડાવી લેવામાં આવી હોવાની ઓસ્કરની વાત સાચી માનવાની તૈયારી બતાવી, ત્યારે કોઈ નિર્દોષ ઉદ્યોગપતિની માફક ઓસ્કરે સામે ચાલીને તેમને એ પૂછી પણ લીધેલું, કે કંપનીના હેર ડાયરેક્ટર તરીકે તેને એ રકમ પાછી મળશે કે નહીં?